Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: merésére. Magyarországon az 1993. évi XXXI. törvényben
Paragraph Index: 1042

1. A vizsgálat, mely azzal a módszertani nehézséggel küzdött, hogy az alkotmányosság fogalmait egy „közjog nélküli” közjogi helyzetre alkalmazza, a következő kérdésekre keresett választ: — Mi volt az EKA? Magántársaság, pártközi egyeztető fórum, közjogi testület, parlament-pótlék? Az EKA működése idején párttörvény sem volt hatályban. 1999/18/II. szám — Az a tény, hogy a háromoldalú tárgyalások során a pártállam képviselői, majd az utolsó pártállami parlament elfogadták az EKA javaslatait, valamint a lezajlott jogállami forradalom visszamenőleg közjogi testületté minősítheti-e az EKA-t? — Közszereplés volt-e a részvétel a tárgyalásokon? — Az EKA-nak kétségkívül joga volt az akkor hatályos jog szerint is arra, hogy ne engedjen be forgatócsoportot a tárgyalásaira, ha pedig beengedett, feltételeket kössön ki a felvételek sorsát illetően. E jog utólag, az EKA történelmi szerepének felértékelődése miatt, vagy azon tény folytán, hogy az anyag a nemzeti könyvtárba került, elvonható-e? — A nemzeti könyvtár különgyűjteményében őrzött kazettákra vonatkoznak-e, és ha igen, mennyiben vonatkoznak rá a levéltári kutatás szabályai? — Ha részben vagy egészben nem minősül közszereplésnek a részvétel a vitákon, akkor milyen jogi minősítést kell kapniuk az iratoknak? A vizsgálat során megkerestem az Országos Széchényi Könyvtár főigazgatóját, valamint — mivel szóbeli közlések alapján feltételeztem, hogy ott is találhatók EKA dokumentumok — az Országgyűlési Könyvtár főigazgatóját is. Az Országgyűlési Könyvtár főigazgatója közölte, hogy az EKA tanácskozásáról semmilyen dokumentummal nem rendelkezik az általa irányított könyvtár. Rendelkezik ellenben az ún. Nemzeti Csúcs (1989. dec. 8—10.) tanácskozási jegyzőkönyveivel, mely dokumentumok a képviselői olvasóteremben kerültek elhelyezésre. Erre a tárgyalásra az EKA tárgyalássorozat lezárása után került sor. Ez a dokumentum tehát kutatható. Az Országos Széchényi Könyvtár Főigazgatója kérdéseimre azt a tájékoztatást adta, hogy a könyvtár a Fekete Doboz Videofolyóirat alapítvánnyal 1991 januárjában megállapodást kötött, mely alapján az Alapítvány VHS másolatokat készített az OSZK Kortörténeti Különgyűjteménye számára mind az EKA, mind pedig a Nemzeti Kerekasztal tárgyalásain készült felvételekről. Ennek következtében mintegy kétszáz kazetta került a könyvtár tulajdonába. Ezek között van egy ötórás szerkesztett, vágott anyag is, mely korábban vitákat váltott ki, nyilvános bemutatására nem került sor. A könyvtár tulajdonába került anyag másolat, a főigazgató tudomása szerint nem is teljes. Sem a kazetták átiratai, sem pedig az ún. „master” kazetták nem kerültek a könyvtár állományába. A Nemzeti Kerekasztal tárgyalásairól készült felvételek, iratok kutathatóak, az Ellenzéki Kerekasztal tárgyalásairól készült felvételek a nyilvánosság elől teljesen el vannak zárva. A Fekete Doboz munkatársai azt közölték a könyvtárral, hogy 1989-ben az EKA-t alkotó szervezetek azzal a feltétellel járultak hozzá a forgatáshoz, hogy mindnyájuk beleegyezése hiányában a felvételek nem tehetők közzé. Ezt a feltételt rögzíti a Kortörténeti Különgyűjtemény és a Fekete Doboz közötti 1991 januárjában kötött megállapodás is. A kikötés jogi alapját a Polgári Törvénykönyv 80. §-a jelenti, mely szerint „képmás vagy hangfelvétel nyilvánosságra hozásához — a nyilvános közszereplés kivételével — az érintett hozzájárulása szükséges”. A megállapodás azt a kitételt is tartalmazza, hogy a nyilvánosságra hozatal csak az eladó (Fekete Doboz) előzetes engedélyével lehetséges. Mindezekre tekintettel Juhász Gyula, a könyvtár néhai főigazgatója 1992. október 8-án, majd 1993. január 22-én leveleket intézett a felvételeken szereplő minden személyhez, kérve hozzájárulásukat a felvételek kutathatóságához. A megkérdezettek közül négyen megtagadták, ketten feltételhez kötötték a hozzájárulást, kilencen pedig nem válaszoltak. A felvételek állományvédelmi biztonságáról a könyvtár gondoskodik.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes